
FORORD

DET ÅRET VI BLE PREPPERE

Før 2020 regnet de færreste av oss med at en omfattende krise skulle snu opp ned på hverdagen i Norge. Vi levde godt, som før, og håpet at det som skjedde andre steder, ikke ville ramme akkurat oss. Så kom koronaepidemien.

Noen sikret seg kanskje i all hast de forsyningene som Direktoratet for samfunnssikkerhet og beredskap (DSB) høsten 2018 hadde anbefalt at alle burde ha i huset. Og enda litt til. Matvarer, toalettpapir og vannflasker forsvant fra butikkene, sammen med all håndspriten. Så gikk folk i karantene.

Denne gangen var krisen hverken helt uventet eller plutselig, butikkene forble åpne, og hamstringen utløste ikke den store panikken. Hverken strøm- eller vannforsyningen sviktet, og helsevesenet var mer eller mindre parat. Pandemi var også en av de hendelsene som sto høyt oppe på listen over mulige og forventede store kriser. Få av oss var derimot forberedt på alle konsekvensene, som karantene, isolasjon og reiseforbud.

PREPPERNE VAR FORBEREDT

De som var noenlunde forberedt i dagliglivet, var hver-dagsprepperne, de som hadde fulgt rådene til DSB. De hadde sørget for å ha litt ekstra forsyninger i huset, for å greie seg selv i en krisesituasjon i 72 timer.

– Folk lo av oss preppere før, nå kommer de til oss og ber om råd, sa en av dem til Danmarks Radio. Koronakrisen førte til at flere i Norge skjønte at det er lurt å tenke på beredskap, og sørge for å ha egne forsyninger i skapet eller kjelleren hvis noe skulle hende.

BLI EN HVERDAGSPREPPER!

Dette er en håndbok for hverdagspreppere og for alle dem som gjerne vil bli det. Den er beregnet på norske forhold og et norsk dagligliv, og tar for seg ulike mulige scenarioer som faktisk kan skje. Vi skriver ikke så mye om å overleve i naturen på jakt og bærplukking, og heller ikke om førstehjelp. Dette finner du gode råd om i andre bøker.

Hensikten er hverken å bidra til bekymringer eller å oppfordre til hamstring. Prepping kan bli en altoppslukende hobby, som dreier seg om å ha store mengder hermetikk og all slags tungt utstyr og forsyninger i kjellerboden. Ekstremprepping kan bli en farlig besettelse. Det beste eksemplet på det så vi i den norske TV-serien Valkyrien.

Den norske hverdagsprepperen – og den gode familieprepperen – er samfunnsbevisst, ansvarlig og forutseende, og lever etter speidernes gamle motto: «Alltid beredt.» Kort sagt, en som er forberedt og kan greie seg selv i store og små krisesituasjoner, en som løser problemer. Og ikke minst, en som slipper å stå i kø i dagligvarebutikken eller på apoteket når noe kritisk eller uforutsett inntreffer.

PREPPING = BEREDSKAP

Samfunnet som helhet vil fungere bedre i en krise hvis enda flere er bedre forberedt på at noe kan skje. Det dreier seg ikke om manglende tillit til samfunnet, myndigheter eller offentlig beredskap, men å være bevisst på hva du selv kan gjøre og bidra med av egne ressurser i en vanskelig situasjon. Ikke bare for din egen del, men også for dem rundt deg. Det er lett å kritisere den offentlige beredskapen, men egenberedskap er også viktig.

Det er umulig å lage en håndbok som dekker alle små og store krise-eventualiteter. Den neste samfunnskrisen i Norge kan bli annerledes enn alle scenarioene fra denne boken. Planlegging er vanskelig, men likevel helt nødvendig. Denne boken går gjennom de aller viktigste tiltakene du kan gjøre for å være forberedt hvis noe skjer – og det gjør det jo.

Kriser vil kanskje bare vare noen timer eller et døgn, eller opptil tre døgn, som DSB ber oss utstyre oss for. Men de kan også vare betydelig lenger. Denne boken skal gjøre deg forberedt både på et 72-timersscenario og på mer langvarige hendelser. Og det aller beste rådet i boken er å starte preppingen HER OG NÅ.

